Inka Grings

**Inka Grings** (født 31. oktober 1978) er en tysk tidligere landslagsspiller i fotball som spilte som spiss. Fra 2022 til 2023 var hun trener for Sveits’ kvinnelandslag i fotball.

Hun spilte i seksten år for FCR 2001 Duisburg før hun gikk til FC Zürich Frauen. Hun spilte også for det tyske landslaget. Grings er den nest mestscorende gjennom tidene i Tysklands øverste divisjon, Frauen-Bundesliga, med 195 mål, og vant toppscorerprisen i ligaen hele seks ganger, noe som er rekord. Mens hun spilte for Tyskland, var hun toppscorer under to UEFA-europamesterskap. Grings ble kåret til Årets kvinnelige fotballspiller i Tyskland i 1999, 2009 og 2010.

## Tidlig liv
Som barn ønsket Grings å bli en tennisspiller, men etter at ingen tennisklubber ønsket henne, begynte hun i stedet å spille fotball for TSV Eller 04 i 1984. Senere spilte hun også for Garather SV.

## Klubbkarriere
Grings signerte med FCR 2001 Duisburg i 1995. Hun ble raskt en viktig spiller for klubben, og i de påfølgende årene en av de mest suksessfulle målscorerne i Tyskland. I 1998 vant Grings den tyske cupen, hennes første store tittel, etter å ha scoret tre mål i finalen mot FSV Frankfurt. Året etter, i 1998-99 sesongen, ble hun toppscorer i Bundesliga for første gang. Grings ble kåret til Årets kvinnelige fotballspiller i Tyskland i 1999 av landets sportsjournalister.

I løpet av det neste tiåret ble Grings Bundesligaens mestscorende gjennom tidene, og nådde 350 mål i januar 2011. Hun vant Bundesliga-tittelen med Duisburg i 1999-2000-sesongen; det året satte hun også rekorden for flest mål i en Bundesliga-sesong ved å score 38 mål. Hun vant den tyske cupen to ganger til i 2009 og 2010, og løftet Mesterligatrofeet i 2008-2009-sesongen. Grings var Bundesligaens toppscorer i tre år på rad fra 2008 til 2010, og ble igjen kåret til Årets kvinnelige fotballspiller i Tyskland i 2009 og 2010.

### FC Zürich (2011-2013)
Hun avsluttet kontrakten sin med Duisburg ett år før tiden etter å ha inngått en avtale med klubben, og kunngjorde at hun skulle bytte til en internasjonal klubb. 1. september 2011 ble hun klar for det sveitsiske laget FC Zürich Frauen. Den første sesongen vant hun både mesterskapet og cupen.

### Chicago Red Stars (2013)
I mai 2013 signerte Grings for Chicago Red Stars for den første sesongen av National Women's Soccer League i USA, sammen med Sonja Fuss. 4. august 2013 scoret hun to mål mot Seattle Reign FC, og hjalp Red Stars å vinne 3–1. Grings startet i oppstillingen i 14 av de 16 kampene hun spilte for Red Stars, og scoret tre mål den sesongen. Red Stars avsluttet 2013-sesongen på sjetteplass på tabellen.

Hun ble frigitt av Red Stars i september 2013.

## Internasjonal karriere
Grings debuterte for det tyske landslaget i mai 1996 mot Finland. Hun deltok i VM i 1999, hvor hun scoret tre mål. Under sommer-OL i 2000 vant hun bronsemedaljen med det tyske laget, og scoret ett mål mot Australia i gruppespillet. Grings' karriere, spesielt på landslagsnivå, har flere ganger blitt påvirket av skader. Hun gikk glipp av EM i 2001 på hjemmebane, og VM i 2003 på grunn av skade. Da hun rev av fremre korsbånd i kneet kort tid før sommer-OL i 2004, kunngjorde Grings først at hun ville avslutte karrieren. Hun ombestemte seg imidlertid noe senere.

Med fire mål var Grings toppscorer under EM i 2005, da Tyskland sikret sin sjette europeiske tittel. Under VM i 2007 og sommer-OL i 2008 var hun ikke en del av den tyske troppen på grunn av uenigheter med hovedtrener Silvia Neid. Hun returnerte til det tyske landslaget under EM i 2009 og sikret sin andre europeiske tittel. Med seks mål var Grings igjen toppscorer i turneringen. Hun ble også tatt ut til VM i 2011.

Grings scoret totalt 64 mål på landslagsnivå, og er rangert som nummer tre bak Birgit Prinz (128) og Heidi Mohr (83) blant Tysklands mestscorende gjennom tidene.

## Personlig
Grings er åpent bifil.

## Referanser


## Eksterne lenker
*